L'article 6.1 del Decret legislatiu 1/1997, de 31 d'octubre, pel qual s'aprova la refosa en un text únic dels preceptes de determinats textos legals vigents a Catalunya en matèria de funció pública, atribueix determinades funcions al conseller competent en matèria de funció pública, les quals poden ser exercides mitjançant la Secretaria General d'Administració i Funció Pública.
L'apartat tercer del mateix precepte disposa que el Govern de la Generalitat, a proposta del departament competent en matèria de funció pública, si ho requereix l'efectivitat dels serveis, pot atribuir selectivament i temporalment als departaments determinades competències.
Atesa l'experiència positiva que ha suposat l'atribució de determinades competències en matèria de funció pública a alguns departaments de la Generalitat, es considera necessari seguir en la mateixa línia, tot incloent nous col·lectius de personal, i, en aquest sentit, s'incorporen noves atribucions als departaments de Medi Ambient i de Justícia, pel que fa als cossos d'agents rurals i de docents destinats als centres penitenciaris, respectivament.
A proposta de la consellera de Governació i Relacions Institucionals i d'acord amb el Govern de la Generalitat,
S'atribueixen als departaments d'Ensenyament, de Sanitat i Seguretat Social, de Justícia i de Medi Ambient, en l'àmbit competencial establert per la normativa vigent, pel que fa al personal docent, sanitari, penitenciari i d'agents rurals, respectivament, les funcions següents:
a) Convocar els processos selectius per a l'accés a la condició de funcionari, inclosa la promoció interna.
b) Nomenar funcionaris, d'acord amb la normativa vigent i les bases de les convocatòries dels processos selectius corresponents.
c) Declarar les situacions dels funcionaris.
d) Convocar i resoldre els concursos de provisió de llocs de treball per a personal funcionari, sens perjudici del que estableix l'article 65 del Decret legislatiu 1/1997, de 31 d'octubre.
e) Declarar les jubilacions dels funcionaris i el perllongament en el servei actiu.
f) Declarar la pèrdua de la condició de funcionari.
g) Declarar la rehabilitació del personal funcionari, en el supòsit de recuperació de la nacionalitat espanyola o d'adquisició d'una altra que permeti l'accés al cos o escala al qual va pertànyer i en el supòsit que hagi desaparegut la causa que va motivar la jubilació per incapacitat permanent.
S'atribueix al Departament de Benestar Social, respecte del personal docent que presta serveis en centres i aules públics de formació permanent d'adults dependents d'aquest Departament, i al Departament de Justícia, respecte del personal del cos de mestres amb destinació als centres penitenciaris de Catalunya, les competències a què fan referència els apartats c), d), i e) de l'article anterior.
El que disposa l'article 1 no és d'aplicació a funcionaris que pertanyen al cos de titulats superiors, veterinaris, i als diferents cossos de salut pública, la competència respecte als quals correspon al Departament de Governació i Relacions Institucionals.
Les competències esmentades en els articles 1 i 2 seran exercides per un període de 5 anys, comptats a partir del dia de l'entrada en vigor d'aquest Decret.
No obstant el que s'estableix en els articles anteriors, el Departament de Governació i Relacions Institucionals manté les facultats d'inspecció sobre les funcions atribuïdes, l'avaluació de la capacitat de gestió en matèria de personal dels departaments i la fixació de criteris per a l'exercici d'aquestes competències.
Aquest Decret entrarà en vigor el dia següent de la seva publicació en el Diari Oficial de la Generalitat de Catalunya.